Turvafirma USS Security Eesti teatas, et võttis Elionilt üle Häire 112 teenuse, millega sai Eesti suurimaks vastava teenuse osutajaks.
Häire 112 teenus seisneb automaatse tulekahjusignalisatsiooni (ATS) signaalide edastamises Päästeameti häirekeskusse. Tuleohutuse seaduse kohaselt peab ATS-i tuleva tulekahjuteate automaatselt edastama häirekeskusse ehitiselt, kus esineb kõrgendatud tulekahjuoht, viibib palju inimesi ja kus võib tekkida suur varaline kahju.
Elioni teenindada oli seni ligi 1000 sellist objekti.
USS Security Eesti juhatuse esimees Sven Nuutmann ütles, et teenuse müük Elionilt turvaettevõttele oli igas mõttes loogiline samm, kuivõrd turvafirma juhtimiskeskus ongi spetsialiseerunud erinevat liiki häirete vastuvõtmisele, edastamisele, jälgimisele ja teenindamisele. Paljud ATS-i kasutavad kliendid peavad ka otstarbekaks päästeametisse mineva signaali dubleerimist turvafirmasse.
„Tulekahjusüsteem on üks osa mis tahes objekti turvalahendusest,“ lausus Nuutmann. „Kliendi jaoks on kahtlemata kõige mugavam saada kõik turvalisuse tagamiseks suunatud teenused ühelt spetsialiseeritud ettevõttelt.“
USS Security Eesti tehnilises valves on tänase seisuga üle Eesti ligi 11 000 objekti.